དེ་སྒང་ལྷ་ཁང་ཐོག་ཚད་གཅིག་འབད་མི་གཅིག་དང་།ནང་རྟེན་གཙོ་བོ་གུ་རུ་གཙོ་འཁོར་གསུམ་ལས་མེདཔ་ཨིན་རུང་།ཤུལ་ལས་ཤར་རྩིབས་ལོགས་ལས་རྡོར་གླིང་གི་བརྒྱུད་པ་ཨིན་མི་རྗེ་མཁན་ཁྲི་རབས་༦༧པ་རྗེ་ཡེ་ཤེས་སེང་གེ༼༡༩༠༦་༡༩༦༩༽མཆོག་རྗེ་མཁན་མ་མཛད་པའི་ཧེ་མ་སྤྱི་ལོ་༡༩༤༣ལས་༡༩༦༠ཚུན་ཚོད་ལོ་ངོ་༡༨གི་རིང་སྲིན་ཕུ་བླ་མའི་གོ་གནས་བཞེས་ཏེ་བཞུགས་པའི་སྐབས་ལུ་སྲིན་ཕུ་ལྷ་ཁང་རྒྱ་བསྐྱེད་མཛད་གནང་ནུགའདི་ཡང་ལྷ་ཁང་ཐོག་གཅིག་མ་འདི་ཐོག་ཚད་གཉིས་སྦེ་རྒྱ་བསྐྱེད་མཛད་གནང་སྟེ།སྟེང་ཐོག་ལུ་གུ་རུ་ལྷ་ཁང་དང་མགོན་པོ་མ་ནིང་གི་མགོན་ཁང་།འོག་ཐོག་རྟ་མགྲིན་དང་ཕག་མོ་ཡབ་ཡུམ་གྱི་ལྷ་ཁང་དང་བཅས་པ་བཞེངས་གནངམ་མ་ཚད།གཡས་གཡོན་གྱི་ཕྱོགས་གཉིས་ལུ་བླམ་དང་བསྒོམ་ཆེན་ཚུ་གི་བཞུགས་གནས་འཁྱམས་ར་ཐོག་ཚད་གཉིས་སྦེ་མི་དེ་ཡང་བཞེངས་གནང་ནུག